
შესავალი
საჰაერო სივრცე, როგორც სახელმწიფოს იურისდიქციის ქვეშ არსებული სამართლებრივი და გამოსაყენებელი ატმოსფერული მოცულობა, წარმოადგენს სამოქალაქო ავიაციის სისტემის ერთ-ერთ ფუნდამენტურ ელემენტს. საჰაერო სივრცის კლასიფიკაცია და მისი ორგანიზება განაპირობებს ფრენების უსაფრთხოებას, საჰაერო მოძრაობის ნაკადების გამტარუნარიანობას, ეკონომიკურ ეფექტიანობას და დღესდღეობით, გარემოზე ზემოქმედების ხარისხს. სწორედ ამიტომ, საჰაერო სივრცე მხოლოდ „გეოგრაფიული სივრცე“ აღარ არის. ის არის რესურსი, რომლის მართვაც მოითხოვს საერთაშორისო სამართლის,  ეროვნული ნორმების და გარემოსდაცვითი პოლიტიკის ერთობლივ გააზრებას.
ამ ნაშრომის მიზანია აღიწეროს რა არის საჰაერო სივრცე და რას ეფუძნება მისი სამართლებრივი სტატუსი.  დეტალურად განიხილოს სამოქალაქო ავიაციის საერთაშორისო ორგანიზაციის (შემდგომ: ICAO) საჰაერო სივრცის კლასიფიკაციის მოთხოვნები და ეროვნული ნორმები. ასევე, აღწეროს გარემოსდაცვითი გამოწვევები გლობალურ, რეგიონალურ და ეროვნულ დონეებზე და აჩვენოს, როგორ უკავშირდება ეს საკითხები დისერტაციის თემის აქტუალურობას. ნაშრომში გამოყენებულია ჩიკაგოს კონვენცია (ICAO, 1944), ევროკავშირის „ერთიანი ევროპული ფრენის წესები (European Commission, 923/2012), საქართველოს საჰაერო კოდექსი (საქართველოს პარლამენტი, 1996),  საქართველოს საჰაერო სივრცის სტრუქტურისა და დიზაინის წესი (საქართველოს მთავრობა, 2025) და ქართული სახელმძღვანელოები საჰაერო სამართალში (გეფერიძე, 2021). ასევე შპს „საქაერონავიგაციის“ ანგარიში „ავიაციის გარემოსდაცვითი თანამშრომლობა - გლობალური, ევროპული და ეროვნული ხედვა“.
1. საჰაერო სივრცის ცნება და სამართლებრივი საფუძველი
1.1. სუვერენიტეტი საჰაერო სივრცეზე და ჩიკაგოს კონვენციის პრინციპები
საერთაშორისო საჰაერო სამართლის საწყის წერტილად ითვლება 1944 წლის ჩიკაგოს კონვენცია. კონვენციის მუხლი 1 ადგენს პრინციპს, რომლის მიხედვითაც თითოეულ სახელმწიფოს აქვს სრული და ექსკლუზიური სუვერენიტეტი მის ტერიტორიაზე არსებული საჰაერო სივრცის მიმართ. ეს პრინციპი განსაზღვრავს, რომ სახელმწიფოს საჰაერო სივრცის გამოყენება კერძოდ, გადაფრენა აფრენა-დაფრენა და  საავიაციო სამუშაოები უნდა განხორციელდეს სახელმწიფოს მიერ დადგენილი პირობებით და ნებართვებით.
ჩიკაგოს კონვენცია ასევე განსაზღვრავს „ტერიტორიას“ როგორც მიწის ტერიტორიასა და მის მიმდებარე ტერიტორიულ წყლებს. პრაქტიკაში ეს არის საზღვარი, რომლის ფარგლებშიც სახელმწიფო ახორციელებს საჰაერო სივრცის ორგანიზებას და კლასიფიკაციის განსაზღვრას და საჰაერო მოძრაობის მომსახურებას. სუვერენიტეტის პრინციპი არ გამორიცხავს საერთაშორისო თანამშრომლობას პირიქით, საერთაშორისო საჰაერო მიმოსვლის უსაფრთხო და თანმიმდევრული განვითარება სწორედ ერთიანი წესების, სტანდარტებისა და პროცედურების შეთანხმებას ეყრდნობა.
1.2. ეროვნული კანონმდებლობა  და საჰაერო სივრცის გამოყენება საქართველოში
საქართველოს სამართლებრივ სისტემაში სამოქალაქო ავიაციის ძირითადი ჩარჩო დადგენილია საქართველოს საჰაერო კოდექსით. კოდექსი მიღებულია 1996 წლის 21 ნოემბერს და არეგულირებს, როგორც საჰაერო სივრცის გამოყენებას, ისე სამოქალაქო ავიაციის სფეროში საქმიანობის ორგანიზებასა და ზედამხედველობას (საქართველოს პარლამენტი, 1996). კოდექსის არსებობა მნიშვნელოვანია არა მხოლოდ სამართლებრივი წესრიგისთვის, არამედ იმ თვალსაზრისითაც, რომ ის ქმნის ინსტიტუციურ საფუძველს საერთაშორისო ვალდებულებების და ევროპული მოთხოვნების ეროვნულ კანონმდებლობაში ასახვისთვის. საქართველოს საჰაერო სივრცის კლასიფიკაცია და საჰაერო სივრცესთან დაკავშირებული საკითხების სამართლებრივი რეგულირება ხორციელდება საქართველოს საჰაერო სივრცის სტრუქტურისა და დიზაინის წესის შესაბამისად, რომლის მიზანია საქართველოს საჰაერო სივრცისა და ღია ზღვის თავზე არსებული საჰაერო სივრცის, სადაც საჰაერო მოძრაობის მომსახურებას საქართველოს სახელმწიფო უზრუნველყოფს, საჰაერო სივრცის სტრუქტურისა და კლასიფიკაციის, საჰაერო მარშრუტების, სტანდარტული სამიმოსვლო მარშრუტების, შესაბამისი წერტილების და მინიმალური სიმაღლეების განსაზღვრა, მათი დადგენის წესისა და პირობების მოწესრიგება. წესის მიხედვით საქართველოს საჰაერო სივრცისა და ღია ზღვის თავზე არსებული საჰაერო სივრცის, სადაც საჰაერო მოძრაობის მომსახურებას საქართველოს სახელმწიფო უზრუნველყოფს, სტრუქტურას, კლასიფიკაციასა და საქართველოს საჰაერო სივრცის განვითარების გეგმას შეიმუშავებს სსიპ სამოქალაქო ავიაციის სააგენტო (შემდგომ: სააგენტო), საქართველოს თავდაცვის სამინისტროსთან შეთანხმებით. საქართველოს კანონმდებლობით გათვალისწინებით, საჰაერო სივრცის ცვლილების პროექტის მომზადების დაწყების თაობაზე განცხადების წარდგენის უფლება აქვს ნებისმიერ პირს, რომელსაც აქვს საჰაერო სივრცის განვითარების/გამოყენების ინტერესი.
1.3. საჰაერო სივრცე როგორც საექსპლუატაციო და გარემოსდაცვითი რესურსი
ტრადიციულად, საჰაერო სივრცის ორგანიზება განიხილებოდა უსაფრთხოების, გამტარუნარიანობისა და სამოქალაქო-სამხედრო კოორდინაციის ჭრილში. თუმცა ბოლო ათწლეულში მკვეთრად გაიზარდა მოთხოვნა, რომ საჰაერო სივრცის ორგანიზებამ გაითვალისწინოს გარემოსდაცვითი მიზნებიც. ეს ცვლილება შემთხვევითი არ არის, რადგანაც საავიაციო ეკოსისტემაში გარემოზე ზემოქმედება წარმოიშობა და განიხილება არა მხოლოდ ძრავის წარმოების ტექნოლოგიით ან საავიაციო საწვავის ტიპით, არამედ საჰაერო მოძრაობის მომსახურების მარშუტების,  დასაფრენად შესვლისთვის განკუთვნილი მოცდის არეში საჰაერო ხომალდების დაყოვნება და საჰაერო მოძრაობის ნაკადების მართვის შედეგადაც. მაგალითად, შეგვიძლია მოვიყვანოთ არაეფექტური სარადიოლოკაციო დამიზნებები, როდესაც საჰაერო ხომალდს უწევს გარკვეული მიზეზების და გამო გადაუხვიოს დადგენილი მარსუტიდან კონტროლირებად საჰაერო სივრცეში, რა დროსაც საჰაერო მოძროაბის მეთვალყურე უზრუნველყოფს მას სარადიოლოკაციო დამიზნებით. არაეფექტურად განლაგებული მოცდის არეები, არაეფექტური ეშელონირება ან/და არასათანადო სექტორიზაცია ზრდის საწვავის მოხმარებას და შესაბამისად, CO2 გამონაბოლქვს. ამიტომ საჰაერო სივრცის კლასიფიკაცია და ორგანიზება უნდა შეფასდეს, როგორც გარემოსდაცვითი პოლიტიკის ერთ-ერთი ფუნდამენტური ინსტრუმენტად, სადაც გათვალისწინებული იქნება ICAO-ს და გარემოს დაცვის ეროვნული ფუნდამენტური რეკომენდაციები. 
2. საჰაერო სივრცის კლასიფიკაცია ჩიკაგოს კონვენციის მე-11 დანართის და ეროვნული კანონმდებლობის შესაბამისად
2.1. კლასიფიკაციის მიზანი და ძირითადი ლოგიკა
ICAO-ს მიერ განსაზღვრული საჰაერო სივრცის კლასიფიკაცია ემყარება იმ იდეას, რომ სხვადასხვა გარემოებაში  შესაძლებელია განხორციელდეს განსხვავებული საჰაერო მოძრაობის  მომსახურების მომსახურება; სახელსაწყო სიჩქარე, რადიოკავშირის წარმართვის შესახებ მოთხოვნები და  ეშელონირება. საჰაერო სივრცის კლასიფიკაცია განსაზღვრავს: დაშვებულია თუ არა სახელსაწყო ფრენის წესებით ფრენა (შემდგომ: სფწ) ან/და ვიზუალური ფრენის წესებით ფრენა(შემდგომ: ვფწ); რა ტიპის საჰაერო მოძრაობის მომსახურება არის უზრუნველყოფილი მომსახურება და ზოგად კონტექსტში რომ განვიხილოთ კონტროლირებადია საჰაერო სივრცე თუ არა. 
კლასიფიკაციის პრაქტიკული მნიშვნელობა განსაკუთრებით ჩანს მაშინ, როდესაც ერთი და იგივე სივრცეში მოძრაობს სხვადასხვა ტიპის საჰაერო მოძრაობის ნაკადები: კომერციული IFR ფრენები, ზოგადი ავიაციის VFR ფრენები, სპეციალური დანიშნულების ფრენები, და ზოგჯერ სასწავლო ან საძებნ სამაშველო მიზნებისთვის განხორციელებული ფრენები. თუ კლასიფიკაცია კონკრეტული საჰაერო სივრცის მოცულობისთვის სწორად  არ არის შერჩეული, გარემო ან ზედმეტად შემზღუდავი ხდება (ეფექტიანობის დანაკარგი), ან უსაფრთხოების რისკები იზრდება (განსაკუთრებით შეზღუდული ხილვადობის ან რაოდენობით დიდი ნაკადების შემთხვევაში). 
2.2. საჰაერო სივრცის კლასიფიკაცია კლასები A–G: შინაარსი და მათი გავლენა საექსპლუატაციო გარემოზე
საჰაერო სივრცეს მისი დანიშნულებიდან გამომდინარე, ენიჭება შემდეგი ერთ-ერთი კლასი: 
ა) A კლასი, სადაც ნებადართულია მხოლოდ სფწ-ით ფრენა, უზრუნველყოფილია ყველა საჰაერო ხომალდის საჰაერო მოძრაობის სამეთვალყურეო მომსახურება და ეშელონირება;
ბ) B კლასი, სადაც ნებადართულია როგორც სფწ-ით, ისე ვფწ-ით ფრენა, უზრუნველყოფილია ყველა საჰაერო ხომალდის სამეთვალყურეო მომსახურება და ეშელონირება;
გ) C კლასი, სადაც ნებადართულია როგორც სფწ-ით, ისე ვფწ-ით ფრენა. უზრუნველყოფილია ყველა საჰაერო ხომალდის საჰაერო მოძრაობის სამეთვალყურეო მომსახურება. სფწ-ით მფრენი საჰაერო ხომალდების ეშელონირება ხორციელდება სფწ-ით და ვფწ-ით მფრენი სხვა საჰაერო ხომალდების მიმართ. ვფწ-ით მფრენი საჰაერო ხომალდების ეშელონირება ხორციელდება სფწ-ით მფრენი საჰაერო ხომალდების მიმართ და მიეწოდება ინფორმაცია ვფწ-ით მიმდინარე ფრენების შესახებ;
დ) D კლასი, სადაც ნებადართულია როგორც სფწ-ით, ისე ვფწ-ით ფრენა და ყველა საჰაერო ხომალდი უზრუნველყოფილია საჰაერო მოძრაობის სამეთვალყურეო მომსახურებით. ხორციელდება სფწ-ით მფრენი საჰაერო ხომალდების ეშელონირება სფწ-ით მფრენი სხვა საჰაერო ხომალდების მიმართ და ინფორმაცია მიეწოდება ვფწ-ით მიმდინარე ფრენების შესახებ. ვფწ-ით მფრენ საჰაერო ხომალდებს მიეწოდებათ ინფორმაცია სხვა საჰაერო ხომალდების შესახებ;
ე) E კლასი, სადაც ნებადართულია როგორც სფწ-ით, ისე ვფწ-ით ფრენა. უზრუნველყოფილია სფწ-ით მფრენი საჰაერო ხომალდების საჰაერო მოძრაობის სამეთვალყურეო მომსახურება და ეშელონირება სფწ-ით მფრენი სხვა საჰაერო ხომალდების მიმართ. ყველა საჰაერო ხომალდი, შეძლებისდაგვარად, იღებს ინფორმაციას მოძრაობის შესახებ. E კლასი არ გამოიყენება სამეთვალყურეო არეებში;
ვ) F კლასი, სადაც ნებადართულია როგორც სფწ-ით, ისე ვფწ-ით ფრენა. სფწ-ით მიმდინარე ყველა ფრენა უზრუნველყოფილია საჰაერო მოძრაობის საკონსულტაციო მომსახურებით და მოთხოვნისას, ყველა საჰაერო ხომალდს გაეწევა საფრენოსნო-საინფორმაციო მომსახურება;
ზ) G კლასი, სადაც ნებადართულია როგორც სფწ-ით, ისე ვფწ-ით ფრენა და მოთხოვნისას, უზრუნველყოფილია საფრენოსნო-საინფორმაციო მომსახურება.
აღსანიშნავია ისიც, რომ იქ, სადაც  ერთი კლასის საჰაერო სივრცე ვერტიკალურ სიბრტყეში ესაზღვრება მეორე კლასის საჰაერო სივრცეს (განთავსებულია ერთიმეორის თავზე), საერთო ეშელონზე ფრენა უნდა განხორციელდეს იმ მოთხოვნების დაცვით, რომელიც დადგენილია ნაკლებად მკაცრი მოთხოვნების მქონე საჰაერო სივრცისთვის და უნდა გაეწიოს შესაბამისი მომსახურება. დეტალური მოთხოვნები საჰაერო სივრცის კლასიფიკაციასთან დაკავშირებით მოცემულია პირველ ცხრილში.

 10 000 ფუტის მაგივრად გამოყენებული უნდა იქნეს ფრენის ეშელონი 100.


ცხრილი 1
კლასიფიკაციის შერჩევა ყოველთვის არის კომპრომისი: უფრო მაღალი კლასი ზრდის უსაფრთხოების „სისტემურ“ გარანტიებს, მაგრამ მოითხოვს მეტ რესურსს (ATCO, ტექნოლოგია, სექტორიზაცია, ზედამხედველობა). დაბალი კონტროლის კლასები ზოგჯერ ზრდის ოპერაციულ მოქნილობას, მაგრამ ასევე ზრდის ადამიანის ფაქტორზე დამოკიდებულებას და გარემოებების (ხილვადობა, დატვირთვა) მიმართ მგრძნობელობას. ეს კომპრომისი მნიშვნელოვანია გარემოსდაცვით კონტექსტშიც: თუ სისტემა ქმნის ზედმეტ შეყოვნებებს ან არაოპტიმალურ ფრენის მარშუტს, გარემოზე ზემოქმედება იზრდება მიუხედავად იმისა, რომ კლასიფიკაცია შეიძლება ფორმალურად სწორად იყოს შერჩეული.
საქართველოს ეროვნული კანონმდებლობა სრულად ჰარმონიზებულია ჩიკაგოს კონვენციის მე-11 დანართთან. საქართველოს საფრენოსნო ინფორმაციის რაიონში (შემდგომ: Tbilisi FIR) დადგენილია ორი კლასის საჰაერო სივრცე(იხილეთ ნახაზი 1). C კლასის საჰაერო სივრცე რომლიც არის კონტროლირებადი საჰაერო სივრცე და მოცემულია ყველა ტიპის კონტროლირებადი არე (შემდგომ: CTA) ფრენის ეშელონიდა 085 - ფრენის ეშელონი 660 მდე და G კლასის საჰაერო სივრცე დედამიწის ზედაპირიდან ფრენის ეშელონი 085 მდე და ფრენის ეშელონი 660 დან ზემოთ, სადაც მოცემულია არაკონტროლირებადი საჰაერო სივრცე რომელშიც გვაქვს საფრენოსნო საინფორმაციო არე  (შემდგომ:FIZ). 

ნახაზი 1

4. გარემოსდაცვითი გამოწვევები საერთაშორისო დონეზე
4.1. კლიმატის ცვლილების ჩარჩო და ავიაციის ადგილი მასში
კლიმატის ცვლილების გლობალური დღის წესრიგი ჩამოყალიბდა გაეროს კლიმატის ცვლილების ჩარჩო კონვენციით და შემდგომი შეთანხმებებით, მათ შორის პარიზის შეთანხმებით. 2017 წელს, პარიზისში მოეწერა ხელი შეთანხმებას, რომელიც მიზნად ისახავს   გლობალური საშუალო ტემპერატურის ზრდის წინაინდუსტრიულ დონესთან შედარებით მაქსიმუმ 2˚C-მდე, საუკეთესო შემთხვევაში, 1.5°C-მდე შეზღუდვაში.
სამოქალაქო ავიაცია ამ ეკოსისტემაში განსაკუთრებული მიმართულებაა, რადგან საერთაშორისო ფრენების ემისიები და გარემოზე ზემოქმედება მხოლოდ CO2-ით არ იზომება. საერთაშორისო ლიტერატურაში ფართოდაა განხილული არა -ნახშირბადოვანი ეფექტებიც (მაგ. კონდენსაციის ხაზები აზოტის                          ქვეჟანგი (NO2),  მაღალ სიმაღლეზე ატმოსფერული პროცესები და ა.შ), რაც აჩვენებს, რომ მხოლოდ ტრადიციული საავიაციო საწვავის გამოყენების შემცირებით  მიღებული შედეგი შეიძლება არასაკმარისი იყოს და საჭირო გახდეს კომპლექსური მიდგომა. სწორედ ამ გარემოებათა გამო, საჰაერო სივრცის ორგანიზებისას და მარშრუტების დაგეგმვისას შეფასება უნდა იყოს კომპლექსური და მასშტაბური. 
4.2. სამოქალაქო ავიაციის საერთაშორისო ორგანიზაციის-ის გარემოსდაცვითი სტრატეგია
ICAO გარემოსდაცვით საქმიანობას განიხილავს, როგორც სტრატეგიულ მიზანს და სახელმწიფოებს სთავაზობს კოორდინირებულ მიდგომას. ICAO-ის გარემოსდაცვითი პოლიტიკა დაჯგუფებულია სამ მთავარ მიმართულებად: კლიმატის ცვლილება და ემისიები, საჰაერო ხომალდის ხმაური და ადგილობრივი ჰაერის ხარისხი.
ICAO-ს 41-ე ასამბლეაზე მიღებული იქნა „საერთაშორისო ავიაციის გრძელვადიანი გლობალური მისწრაფებითი მიზანი (LTAG)“, რომელიც მიზნად ისახავს 2050 წლისთვის, ნულოვანი ნახშირბადის ემისიების მიღწევას. აღნიშნული მიზნის განხორციელების პრინციპია ინდივიდუალური სახელმწიფოებისთვის შესაბამისი სავალდებულო მაჩვენებლების დადგენა, სადაც გათვალისწინებულია სახელმწიფოს ეკონომიურ-სოციალური მდგომარეობა, სამოქალაქო ავიაციის ბაზარი და გეოგრაფიული მდებარეობა.  ეს მიდგომა მნიშვნელოვანია მცირე და საშუალო ბაზრის ქვეყნებისთვის, რადგან მათ გარემოსდაცვითი პროგრესი ხშირად უფრო მეტად საჰაერო მოძრაობის ორგანიზების  ეფექტიანობისა და საექსპლუატაციო გარემოს გაუმჯობესებების მეშვეობით შეუძლიათ.
4.3. სამოქალაქო ავიაციის საერთაშორისო ორგანიზაციის „ქმედებების ერთობლიობა“ და საექსპლუატაციო მაჩვენებლები
ICAO-ს საექსპლუატაციო ან/და პრაქტიკული მიდგომა ემისიების შემცირებისადმი აღწერილია, როგორც ICAO-ს „ქმედებების ერთობლიობა(Basket of Measures)“ რომელიც შედგება შემდეგი ძირითადი ოთხი კომპონენტისგან:
1. ტექნოლოგიური განვითარება, რომელიც მოიცავს საჰაერო ხომალდის კონსტრუქციის და ძალური დანადგარების გაუმჯობესებას; 
2. მდგრადი საავიაციო საწვავი (SAF), რომელიც 80% ით შეამცირებს ნახშირორჟანგის გამოყოფას;
3. მიწისზედა და სატელიტური ინფრასტრუქტურის გაუმჯობესება. ასევე საჰაერო სივრცის და აეროპორტების ოპტიმიზირება, რომელიც გამოიხატება „თავისუფალი მარშუტების“ კონცეფციის დანერგვაში, უწყვეტი აფრენის და დაფრენის ფრენის პროცედურების შემუშავებაში; და
4. საერთაშორისო ავიაციისთვის ნახშირორჟანგის შემცირებისა და კომპენსირების სქემის  (CORSIA) იმპლემენტაცია ეროვნულ კანონმდებლობაში. 
ზემოაღნიშნულიდან ნათლად ჩანს, რომ საერთაშორისო მასშტაბით საჰაერო მოძრაობის ორგანიზების როლი  განსაკუთრებულია, რადგან მიწისზედა და სატელიტური ინფრასტრუქტურის გაუმჯობესება, ასევე საჰაერო სივრცის და აეროპორტების ოპტიმიზირება, ხშირად უფრო სწრაფად შესასრულებელია, ვიდრე ტექნოლოგიური განვითარება, რომელიც მოიცავს საჰაერო ხომალდის კონსტრუქციის და ძალური დანადგარების გაუმჯობესებას ან საავიაციო საწვავის ბაზრის გარდაქმნა. მაგალითად, მოვიყვანოთ უწყვეტი აფრენის და დაფრენის ფრენის პროცედურები(Continues Climb Operations(CCO);Continues Descend Operations(CDO)), რომლის მთავარი მიზანია შემუშავებულ იქნას ისეთი საჰაერო მოძრაობის მომსახურების მარშუტი, რომელიც მისცემს საშუალებას საჰაერო ხომალდს ავიდეს ფრენის ეშელონზე უწყვეტი აფრენის რეჟიმით და არ მოუწიოს კონკრეტულ სიმაღლეებზე აფრენის რეჟიმის შეწყვეტა და დაბალ სიმაღლეებზე ე.წ „ბიჯური აფრენის (step climb) და „ბიჯური დაშვების“ შესრულება.  ევროპის საჰაერო ნავიგაციის უსაფრთხოების ორგანიზაციის (EUROCONTROL) ის მიერ 2018 წელს ჩატარებული კვლევის მიხედვით უწყვეტი აფრენა დაფრენის ფრენის პროცედურების გამოყენებამ შესაძლებელია საშუალოდ შეამციროს თითო აფრენაზე საწვავის გამოყენება 4 კილოგრამით, ნახშირორჟანგის გამოყოფილი რაოდენობა თითო აფრენაზე შეამციროს 13.7 კილოგრამით და ხარჯი შეამციროს 2 ევროთი. დაფრენის შემთხვევაში შესაძლებელია საშუალოდ შეამციროს 35 კილოგრამი საწვავის მოხმარება, ნახშირორჟანგის გამოყოფილი რაოდენობა თითო დაფრენაზე შეამციროს 110 კილოგრამით  და ხარჯი შეამციროს 15 ევროთი. ამავე კვლევის ფარგლებში დადგინდა ორი ძირითადი დასკვნა:  
1. უწყვეტი აფრენის და დაფრენის ფრენის პროცედურების (CCO/CDO) ოპტიმიზირებით, ევროპის რეგიონის მასშტაბით შესაძლებელია 340,000 ტონა საწვავი/წელიწადში ეკონომიის გაკეთება;
2. უწყვეტი დაფრენის ფრენის პროცედურის დანერგვისას 10 ჯერ მეტი საწვავის ეკონომიის გაკეთება შეიძლება ვიდრე  უწყვეტი დაფრენის ფრენის პროცედურისას.  
4.4. სამოქალაქო ავიაციის საერთაშორისო ორგანიზაციის კომიტეტი გარემოსდაცვითი საკითხებზე (CAEP) და გარემოსდაცვითი შეფასების ინსტრუმენტები
სამოქალაქო ავიაციის საერთაშორისო ორგანიზაციის მიერ, სამოქალაქო ავიაციასთან დაკავშირებული გარემოსდაცვით საკითხებზე სამუშაოდ,  1983 წელს ჩამოყალიბდა ტექნიკური კომიტეტი(შემდგომ - CAEP). აღნიშნული კომიტეტი ვალდებულია შეიმუშაოს და ICAO-ს საბჭოს წარუდგინოს ტექნიკური დოკუმენტაცია ემისიების, ხმაურის და ჰაერის დაბინძურების მიმართულებით, მათ შორის CORSIA-ს ფარგლებში. კომიტეტი შედგება 34 წევრი ქვეყნისგან მსოფლიოს ყველა რეგიონიდან და კომიტეტის ქვეჯგუფების მუშაობაში მონაწილეობას იღებს 1200 ამდე საერთაშორისო ექსპერტი. CAEP-ის მუშაობის ერთ-ერთი შედეგია გამოთვლითი მოდელები და სახელმძღვანელო მასალები, რომლებიც საშუალებას აძლევს ქვეყნებს შეაფასონ გარემოზე დაახლოებითი 	ზემოქმედება კონკრეტული ღონისძიებების დანერგვისას. 
4.5.  არა - ნახშირბადოვანი ემისიის ეფექტები და ოპტიმიზაციის ახალი მიდგომა
კლასიკური გარემოსდაცვითი შეფასება ავიაციაში ხშირად იწყება ნახშირორჟანგის ( CO2 ) ემისიებით, რადგან მათი დათვლა შედარებით პირდაპირია და დაკავშირებული საწვავის ხარჯიდან. თუმცა, ბოლო წლებში უფრო აქტიური გახდა მსჯელობა ავიაციის არა-ნახშირბადოვან ეფექტებზე, როგორიცაა კონდენსაციის ხაზები (contrails) და მათთან დაკავშირებული ატმოსფერული რადიაციული ეფექტი. ამ ეფექტების მნიშვნელობა  მდგომარეობს იმაში, რომ ერთსა და იმავე საწვავის ხარჯზე გარემოზე ზემოქმედება შეიძლება განსხვავდებოდეს ფრენის სიმაღლის, მეტეოროლოგიური პირობების და საჰაერო ხომალდის ფრენის ტრაექტორიის მიხედვით. ეს საკითხი პირდაპირ აყენებს მოთხოვნას, რომ საჰაერო სივრცის და საჰაერო მოძრაობის მარშუტების ორგანიზების შეაფასება მოხდეს არა მხოლოდ არსებული დოგმატური მიდგომით, რომელიც მდგომარეობს  უმოკლესი მარშუტი შეესაბამება ნაკლებ CO2 - ს. ზემოაღნიშნულიდან გამომდინარე სამოქალაქო ავიაციის საერთაშორისო ორგანიზაცია მოუწოდებს ქვეყნებს საჰაერო მოძრაობის მომსახურების მარშუტების და საჰაერო სივრცის შემუშავების დროს შეაფასონ ცვლილების გავლენა გარემოზე. ამგვარად, თანამედროვე საჰაერო მოძრაობის ორგანიზების  გარემოსდაცვითი მიდგომა შეიძლება გადავიდეს მრავალ ინდიკატორულ მოდელზე, სადაც განისაზღვრება სახელსაწყო წესით ფრენის მოფრენა/გაფრენის მარშურტების შეფასება გარემოზე ზემოქმედების და ხმაურის ინდიკატორებით. 

5. ეროვნული კონტექსტი: საქართველო
5.1. ინსტიტუციური ჩარჩო და მიმდინარე ინიციატივები
საქართველო, 1994 წლიდან წარმოადგენს გაეროს კლიმატის ცვლილების შესახებ ჩარჩო კონვენციის (UNFCCC) ხელმომწერ მხარეს, ხოლო პარლამენტმა კიოტოს პროტოკოლი 1999 წლის 28 მაისს, №1995 დადგენილებით დაარატიფიცირა. აღნიშნული მრავალმხრივი გარემოსდაცვითი შეთანხმებების ფარგლებში, საქართველომ UNFCCC-ის ანგარიშგების სისტემაში ეტაპობრივად უზრუნველყო ეროვნული ვალდებულებების შესრულება და დღემდე წარადგინა ოთხი ეროვნული კომუნიკაცია, ექვსი ეროვნული სათბურის აირების (GHG) ინვენტარიზაციის ანგარიში და ორი ორწლიანი განახლების ანგარიში (Biennial Update Reports, BUR). ამასთან, ქვეყანამ მოამზადა ექვსი ექსპერტ-რევიუერი UNFCCC-ის პერიოდული მიმოხილვის მექანიზმებში მონაწილეობის მიზნით, რაც სხვადასხვა ტიპის ანგარიშგების მოთხოვნებზე დამოუკიდებელი შეფასებისა და ხარისხის უზრუნველყოფის პროცესებში ჩართულობას განაპირობებს.
2015 წელს საქართველომ ხელი მოაწერა პარიზის შეთანხმებას და წარადგინა  „საქართველოს     განახლებულ     ეროვნულ     დონეზე     განსაზღვრული     წვლილის“ დოკუმენტი რითაც დააფიქსირა კლიმატის ცვლილების შემარბილებელ  ღონისძიებებთან დაკავშირებული ეროვნული პრიორიტეტები. შემდგომში, 2021 წელს ქვეყანამ წარადგინა განახლებული ეროვნულად განსაზღვრული წვლილი (Nationally Determined Contribution, NDC) და, პარალელურად, შეიმუშავა საქართველოს კლიმატის ცვლილების 2030 წლის სტრატეგია და სამოქმედო გეგმა („კლიმატის სტრატეგია და სამოქმედო გეგმა“ - CSAP, „კლიმატის სამოქმედო გეგმა“ - CAP) წარმოადგენს კლიმატის ცვლილების შერბილების მიმართულებით, ეროვნულ დონეზე დასახული მიზნების მიღწევის კოორდინირებული ძალისხმევის დაგეგმვისა და განხორციელების მექანიზმს. აღნიშნული სტრატეგიული დოკუმენტები ჩამოყალიბებულია ეკონომიკის შვიდი სექტორისთვის განსაზღვრული მიზნობრივი ინდიკატორებისა და ღონისძიებების დეტალური პაკეტით, რაც კლიმატის პოლიტიკის დაგეგმვის, განხორციელებისა და მონიტორინგის ერთიან ჩარჩოს უზრუნველყოფს.
საქართველოს ეროვნულად განსაზღვრული წვლილის (Nationally Determined Contribution, NDC) ძირითადი მიზანია ქვეყნის მდგრადი და დაბალანსებული განვითარების მხარდაჭერა, კლიმატის ცვლილებით განპირობებული რისკების, გარემოსდაცვითი და სოციალურ-ეკონომიკური გამოწვევების თანაბარი და ინტეგრირებული გათვალისწინებით. პარიზის შეთანხმების შესაბამისად, საქართველო იღებს ვალდებულებას, განაახლოს NDC არანაკლებ ყოველ ხუთ წელიწადში ერთხელ, რაც ეროვნული კლიმატური პოლიტიკის უწყვეტ დახვეწასა და მიზნების პროგრესულ გამკაცრებას უზრუნველყოფს.  აღნიშნული დოკუმენტი განახლდა ევროკავშირის მიერ დაფინანსებული EU4Climate პროექტის მხარდაჭერით, რომელსაც ახორციელებს გაეროს განვითარების პროგრამა (United Nations Development Programme, UNDP). განახლებული NDC ოფიციალურად წარედგინა გაეროს კლიმატის ცვლილების შესახებ ჩარჩო კონვენციას (UNFCCC) 2021 წლის 5 მაისს. განახლებული ეროვნულად განსაზღვრული წვლილი მოიცავს შემდეგ მიზნობრივ ვალდებულებებს:
საქართველო იღებს უპირობო ვალდებულებას, 2030 წლისთვის ეროვნულ დონეზე სათბურის აირების ემისიების მაჩვენებელი 1990 წელს დაფიქსირებულ მაჩვენებელზე 35%-ით ნაკლები იყოს. 
2. საერთაშორისო მხარდაჭერის შემთხვევაში საქართველო იღებს ვალდებულებას, 2030 წლისთვის 50-57%-ით შეამციროს ეროვნულ დონეზე სათბურის აირების ემისიების ჯამური მაჩვენებელი 1990 წელს დაფიქსირებულ მაჩვენებელთან შედარებით იმ შემთხვევაში, თუ მსოფლიო გაჰყვება გლობალური საშუალო ტემპერატურის ზრდის 2˚C ან 1.5˚C-მდე შეზღუდვის სცენარს, შესაბამისი თანმიმდევრობით. 
3. საქართველოს ეროვნულ დონეზე განსაზღვრული წვლილის საფუძველზე მზადდება კლიმატის სამოქმედო გეგმა იმ შემამსუბუქებელი ღონისძიებების განსაზღვრის მიზნით, რომელთა გატარება ხელს შეუწყობს საქართველოს მიერ აღებული როგორც უპირობო, ასევე პირობითი ვალდებულებების შესრულებასა და სამიზნე მაჩვენებლების მიღწევას; 
4. საქართველო იღებს ვალდებულებას, შეისწავლოს კლიმატის ცვლილების უარყოფით შედეგებთან ადაპტაციის შესაძლებლობა ადგილობრივი და საერთაშორისო რესურსების მობილიზაციის გზით იმ სექტორებისთვის, რომლებიც კლიმატის ცვლილების უარყოფითი შედეგების მიმართ განსაკუთრებული მოწყვლადობით გამოირჩევიან.

5.2. საექსპლუატაციო მახასიათებლებზე დაფუძნებული ნავიგაციის მოთხოვნები და მისი გავლენა გარემოსდაცვით შედეგებზე
სსიპ სამოქალაქო ავიაციის სააგენტოს დირექტორის 2023 წლის 12 აპრილის  №67 ე ბრძანებით დამტკიცდა „საექსპლუატაციო მახასიათებლებზე დაფუძნებული ნავიგაციის წესი“. აღნიშნული წესი ადგენს საჰაერო სივრცის გამოყენების მოთხოვნებს და საექსპლუატაციო მახასიათებლებზე დაფუძნებულ ნავიგაციის (შემდგომ: PBN)  პროცედურებს. სააერნაოსნო მომსახურების საწარმო ვალდებულია შეიმუშაოს PBN დანერგვის გეგმა, რომელიც უნდა შეესაბამებოდეს ერთიანი ევროპული ცის საჰაერო მოძრაობის ორგანიზების გენერალურ გეგმას, რომელიც ითვალისწინებს მარშუტების დადგენისას, მიწისზედა რადიოსანავიგაციო საშუალებების მაგივრად გამოყენებულ იქნას გლობალური სანავიგაციო სატელიტური სისტემა (GNSS).  PBN მარშუტები საშუალებას იძლება განისაზღვროს საჰაერო ხომალდის ტრაექტორია უფრო ზუსტი პროფილით ვიდრე მიწისზედა რადიოსანავიგაციო საშუალებების გამოყენებით, რასაც კვლევის მეორე ეტაპზე მიმოვიხილავ თბილისის საერთაშორისო აეროპორტის სახელსაწყო გაფრენის მარშუტების მაგალითზე. ასევე, კონცეპტუალურ დონეზე PBN მარშუტების გამოყენება ამცირებს ხმაურს და გარემოზე ზემოქმედებას. 
2024 წელს შპს „საქაერონავიგაციამ“ ვალდებულების ფარგლებში მიმართა სამოქალაქო ავიაციის სააგენტოს PBN გეგმის დასამტკიცებლად. სააგენტომ 2024 წლის 21 თებერვალს დაამტკიცა PBN პროცედურების დანერგვის გეგმა, რომელიც ითვალისწინებს მარშუტების ოპტიმიზაციას 2030 წლამდე. 

დასკვნა
წინამდებარე ანალიზმა აჩვენა, რომ საჰაერო სივრცის კლასიფიკაცია წარმოადგენს არა მხოლოდ ტექნიკურ-ოპერატიულ გადაწყვეტილებას, არამედ სახელმწიფოს სამართლებრივი სუვერენიტეტის, უსაფრთხოების პოლიტიკის, სისტემური ეფექტიანობისა და გარემოსდაცვითი პასუხისმგებლობის ერთობლივ გამოხატულებას. საჰაერო სივრცე, როგორც ეროვნული იურისდიქციის ქვეშ არსებული ატმოსფერული მოცულობა, არის შეზღუდული რესურსი, რომლის მართვაც მოითხოვს რეგულირების, ოპერაციების და სტრატეგიული დაგეგმვის შეთანხმებულ, ინტეგრირებულ მიდგომას. შესაბამისად, კლასიფიკაციის საკითხის სწორი გააზრება აუცილებელია, როგორც ფრენის უსაფრთხოებისა და გამტარუნარიანობის უზრუნველსაყოფად, ისე გარემოზე ზემოქმედების შემცირების მიზნების რეალიზებისთვის.
ამ კონტექსტში განსაკუთრებით საყურადღებოა საქართველოს საჰაერო სივრცის სტრუქტურისა და დიზაინის წესის 21-ე მუხლის, მეოთხე პუნქტის ზ) ქვეპუნქტით დადგენილი მოთხოვნა, რომლის მიხედვითაც საჰაერო სივრცის ცვლილების პროექტის წარდგენისას განმცხადებელი ვალდებულია სააგენტოში წარმოადგინოს გარემოზე ზემოქმედების კვლევა (საჭიროების შემთხვევაში). მიუხედავად აღნიშნული ნორმის არსებობისა, მოქმედ წესს თან არ ახლავს მეთოდური/სახელმძღვანელო მასალა, ხოლო სხვა ნორმატიული აქტითაც არ არის განსაზღვრული გარემოზე ზემოქმედების კვლევის შინაარსობრივი სტანდარტი, შეფასების კრიტერიუმები და მინიმალური მოთხოვნები. შედეგად, პრაქტიკაში რთულდება როგორც განმცხადებლის მიერ ერთგვაროვანი და დასაბუთებული კვლევის მომზადება, ისე ადმინისტრაციული ორგანოს მიერ მისი ობიექტურად შეფასება, რაც საკითხის აქტუალობას კიდევ უფრო ცხადს ხდის.
აღნიშნული საჭიროება განსაკუთრებით გამოკვეთილია PBN-ის დანერგვის კონტექსტში, რადგან 2030 წლამდე დაგეგმილია სახელსაწყო ფრენის პროცედურების ეტაპობრივი განახლება და ოპტიმიზაცია. ამ პროცესის მასშტაბიდან გამომდინარე, გარემოზე ზემოქმედების შეფასების ერთიანი მიდგომის არარსებობა რჩება პრაქტიკულ გამოწვევად და ქმნის აუცილებლობას, შემუშავდეს შესაბამისი მეთოდოლოგიური ჩარჩო და სახელმძღვანელო პრინციპები, რომლებიც უზრუნველყოფს გარემოსდაცვითი კომპონენტის თანმიმდევრულ ინტეგრაციას საჰაერო სივრცის ცვლილებების დაგეგმვისა და გადაწყვეტილების მიღების პროცესში. ზემოაღნიშნულიდან გამომდინარე, სადისერტაციო თემის  „გარემოზე ზემოქმედების შეფასების მეთოდოლოგიის შექმნა საჰაერო სივრცის ორგანიზებისა და საჰაერო მოძრაობის მომსახურების მარშრუტების დადგენისას“ შედეგი იქნება წარდგენილი საჰაერო სივრცის სამოქალაქო-სამხედრო მუდმივმოქმედ კომიტეტზე და კვლევა განხორციელდება შოთა რუსთაველის საქართველოს ეროვნული სამეცნიერო ფონდის ფინანსური მხარდაჭერით (PHDF-25-791).









გამოყენებული ლიტერატურა
1. Convention on International Civil Aviation (Chicago Convention). (1944). International Civil Aviation Organization;
2. European Commission. (2012). Commission Implementing Regulation (EU) No 923/2012 of 26 September 2012 laying down the common rules of the air and operational provisions regarding services and procedures in air navigation (SERA);
3. გეფერიძე, დ. (2021). საერთაშორისო საჰაერო სამართალი;
4. საქართველოს კანონი: საქართველოს საჰაერო კოდექსი;
5. Aviation environmental cooperation – global, European and national perspective: ESMS implementation workgroup report. Georgian Air Navigation Service Provider (Sakaeronavigatsia Ltd.);
6. International Civil Aviation Organization. (n.d.). Annex 11 — Air Traffic Services;
7. ბითაძე, მ. (2021). საერთაშორისო გარემოს დაცვის სამართლის სახელმძღვანელო;

9. საქართველოს კლიმატის ცვლილების 2030 წლის სტრატეგია და სამოქმედო გეგმა;
10. საქართველოს განახლებული ეროვნულ დონეზე განსაზღვრული წვლილი (NDC);
11. საექსპლუატაციო მახასიათებლებზე დაფუძნებული ნავიგაციის წესი;
12. საქართველოს საჰაერო სივრცის სტრუქტურისა და დიზაინის წესი.
image2.jpeg
50,000 1990 §. -ob mby

€

Q

CO 45,000 (AR R ERERRRRERRERERERERERRRERERENRNENERNENRNENNNNRNENRNENNRNENNRNSNRSHNDNESH.]
c

Q

& 40,000

g

[SoRilae)

28 35,000 1990 §.-obs combioy 35%-

c 2 oo b53amgdo

C% IC 30,000 (AR NN RN NN RN RRRR R R RN RERRERNNRNNNRHNH.:!
€ 0

3 © 25,000

=
\g . —

) 20,000

Q

€ 15,000

o]

2015 2018 2021 2024 2027 2030

30O MOM ZoEIIMYdS = ¢ *2 5. U3gboto = = 1.5 a50. Lggboto




image1.png
~ UNL

FL 660
cTA
c]
/gi\ TA FL8S
E PRD E
Areas —l |—
CTR
3 i
GND ]





